Biroul Permanent

al Parlamentului

Republicii Moldova

           În conformitate cu prevederile art. 73 din Constituţie şi art. 47 din Regulamentul Parlamentului se înaintează cu titlu de iniţiativă legislativă proiectul de Lege cu privire la modificarea Legii nr. 142-XVI din 07.07.2005 privind aprobarea Nomenclatorului domeniilor de formare profesională şi al specialităţilor pentru pregătirea cadrelor în instituţiile de învăţămînt superior, ciclul I. 


Anexă:


1. Proiectul de lege;


2. Notă informativă la proiectul de lege.

Deputată în Parlament: 

                                                                              Liliana Palihovici

Notă informativă

la proiectul de lege Cu privire la modificarea Legii nr. 142-XVI

 din 07.07.2005privind aprobarea Nomenclatorului domeniilor 

de formare profesională şi al specialităţilor pentru pregătirea 

cadrelor în instituţiile de învăţămînt superior, ciclul I

 Actualmente absolvenţii instituţiilor de învăţămînt superior, ciclul I în domeniul asistenţei sociale obţin specialitatea „Servicii de Asistenţă Socială” (într-o asemenea formulare este înregistrată în Nomenclatorul domeniilor de formare profesională şi al specialiştilor pentru pregătirea cadrelor în instituţiile de învăţămînt superior, ciclul I, publicat în Monitorul Oficial al Republicii Moldova, nr.101-103/476, 29.07.2005). În opinia mea şi  şi a specialiştilor din domeniu,  denumirea „Servicii de Asistenţă Socială” nu corespunde nici legislaţiei naţionale (Legea Asistenţei Sociale, adoptată la 25.12.2003), nici standardelor internaţionale fixate în Clasificatorul internaţional UNESCO–ISCED,  recunoscut la nivel mondial. 

Consider că această denumire a specialităţii este incorectă, dat fiind că acordarea de servicii asistenţiale reprezintă doar una dintre funcţiile asistentului social - de  a investiga şi a interveni în favoarea persoanelor defavorizate (serviciile de asistenţă socială sînt rezultatul însuşirii specialităţii de asistenţă socială). Or, activitatea unui asistent social este mult mai complexă, incluzând diverse activităţi sociale în vederea integrării sociale corespunzătoare a persoanelor cu risc de excluziune socială, precum şi o vastă activitate de cercetare ştiinţifică.

Denumirea specialităţii „Servicii de Asistenţă Socială” limitează cu mult posibilităţile de integrare în câmpul muncii a studenţilor absolvenţi, şansele de echivalare a actelor de studii, mobilitatea academică a studenţilor, posibilităţile de continuare a studiilor la masterat şi doctorat atât în ţară, cât şi peste hotarele ţării. Toate aceste dificultăţi pun sub semnul întrebării  integrarea în spaţiul academic european şi realizarea stipulărilor Procesului de la Bologna (În întreg spaţiul european este utilizată denumirea specialităţii „Asistenţă Socială” – România; „Social Work” – Marea Britanie, Suedia, Germania, Olanda etc.; „Социальная работа” – Rusia etc.). 

Dat fiind faptul că promoţia de studenţi înmatriculată în anul 2007 la specialitatea dată urmează să absolvească Universitatea în anul 2010, consider că schimbarea denumirii specialităţii din „Servicii de Asistenţă Socială” în „Asistenţă Socială”, va oferi studenţilor şanse reale de a-şi realiza aspiraţiile profesionale.

                                                                                                      Liliana PALIHOVICI,
                                                                                                       Deputată în Parlament
                           Proiect

PARLAMENTUL REPUBLICII MOLDOVA

LEGE

Cu privire la modificarea Legii nr. 142-XVI din 07.07.2005
privind aprobarea Nomenclatorului domeniilor de formare 

profesională şi al specialităţilor pentru pregătirea cadrelor 

în instituţiile de învăţămînt superior, ciclul I 

  

Parlamentul adoptă prezenta Lege organică.

Articol unic.  În anexa nr.1, col.4, la codul 331.1, cuvintele  „servicii de asistenţă socială” se substituie cu sintagma „asistenţă socială” 
 

	
	

	
	


Preşedintele Parlamentului

Mihai GHIMPU


